张镃
寄题庄器之招隐楼
得时则为人，此固丈夫志。
生前必功名，说实起后世。
君看禹稷徒，乌有觊望意。
偶然事逢手，势若破竹易。
所以极万代，伟绩不可概。
纷纷务勉强，指日敬声利。
等观今昔为，迷悟由性异。
庄侯海内士，岂特静者类。
深叹末俗竞，懒赴殊科试。
力田抄饭白，结屋傍山翠。
受用已有余，推此更广施。
名楼曰招隐，来者定费弃。
我恨闻命晚，已买城北地。
湖滨林麓幽，市远车马避。
想像辋川宽，庶几盘谷邃。
虽非千步门，肯换一品位。
桃蒸春浪活，桂馥秋风至。
其时思故友，命驾惊昼睡。
堂堂无他言，握手笑相视。
吾侪东西隔，橘枳本同味。
中年各菟裘，要非太早计。
何须并墙居，而后愿始遂。